Henrik Høegh (V), 2013-04-02:
Med lovforslag L 192 fremsætter miljøministeren den del af regeringens økonomiaftale med Kommunernes Landsforening for 2013, som omhandler natur- og miljøområdet.
Lovforslaget indeholder fem hovedpunkter, som har til hensigt at forenkle og afbureaukratisere reguleringen på området.
Kommunalbestyrelsens og miljøministerens forpligtigelse til at underrette Sundhedsstyrelsen om afgørelser efter vandforsyningsloven forenkles, og Sundhedsstyrelsens faste klageadgang over afgørelser ophæves.
Miljøministerens godkendelse af regulativet for de tidligere amtsvandløb ophæves.
Udgifter til administration af offentlige pumpelag skal fremover være brugerfinansieret.
Så langt, så godt.
Men samtidig skal kvalitetsstyringssystemet for den kommunale sagsbehandling på natur- og miljøområdet ophæves.
Lad mig med det samme sige, at i Venstre er vi generelt positive over for forenklinger i de offentlige sagsgange, og det er selvfølgelig glædeligt, at regeringen deler denne tankegang, men at fjerne kvalitetsstyringssystemet for miljøsager synes vi nærmest lyder som en dårlig joke.
Sagsbehandlingstiderne i vores kommuner svinger utrolig meget.
Natur- og Miljøklagenævnet er jo nærmest ved at drukne i klagesager, og der ansættes jævnligt flere personer i klagenævnet til at nedbringe de alt for lange sagsbehandlingstider.
De lange sagsbehandlingstider er en voldsom forhindring for vækst og jobskabelse, idet dansk erhvervsliv har et af de største vækstpotentialer og samtidig en rigtig god mulighed for at forbedre den danske valutaindtjening.
Regeringens reaktion på denne problemstilling er altså en afskaffelse af kvalitetsstyringen i sagsbehandlingen i kommunerne.
Det er simpelt hen bare ikke godt nok, at man begrunder ophævelsen med, at Miljøministeriet således har tillid til, at kommunerne vil løse deres opgaver på natur- og miljøområdet faglig tilfredsstillende, når man blot lukker øjnene for det egentlige problem, nemlig at der stadig er lange sagsbehandlingstider i nogle kommuner.
Med afskaffelsen står vi over for en situation, hvor kommunen jo skal afskaffe et system, som er tidsbesparende, men som ved sin afskaffelse på sigt i nogle kommuner kan betyde væsentlig længere sagsbehandlingstider.
Jeg synes, at ministeren burde være lydhør over for de høringssvar, som problematiserer denne fjernelse af kvalitetsstyringen.
I selve høringen er der en række kommuner, der udtaler store bekymringer over dette forslag, ja selv Danmarks Naturfredningsforening er modstander af at afskaffe systemet.
Man kan spørge sig selv, hvor mange parter der egentlig i en høring skal komme med argumenter, for at regeringen indser, at her er man på vej til at begå en fejl.
Vi udelukker ikke, at der kan ske ændringer i kvalitetsstyringen, men det bør indeholde f.eks. offentliggørelse af gennemsnitlige sagsbehandlingstider, certificering af medarbejdere m.v.
Vi mener, at det er vigtigt, at de enkelte byråd har en mulighed for at sammenligne deres administration med andres og dermed sikre, at dette område med masser af vækstmuligheder bliver betjent optimalt.
Det er utroligt, at regeringen, som ellers påstår at ville understøtte vækst, nu vælger at slippe alt overblik over en af de største vækstfremmere i det offentlige system.
Lad mig gentage: I Venstre går vi ind for forenkling af det offentlige bureaukrati og lettere sagsgange, men et lovforslag, som i sidste ende kan hæmme vækst, går vi ikke ind for.